Reusevlag gŉ teken van patriotisme, sê DA(Argieffoto: Wikimedia Commons) Die Demokratiese Alliansie wil minister Nathi Mthethwa in sy spore stuit om ŉ reusevlag teen ŉ bedrag van R22 miljoen aan te skaf. Die regering het reeds R1,7 miljoen aan ŉ studie spandeer nog voor enige konstruksiewerk begin het. Tsepo Mhlongo, die DA se skaduminister van sport, kuns en kultuur, sê die party staan dié ydelheidsprojek ten sterkste teen terwyl burgers, en veral kinders, letterlik van honger sterf. “Dit is onaanvaarbaar dat Suid-Afrikaners wat uitgesproke is teen dié projek geteister word en hul patriotisme bevraagteken word,” sê Mhlongo. “Patriotisme gaan nie oor die oprig van vlagpale nie. Ware patriotisme is om seker te maak dat mense basiese dienste en waardigheid ontvang.” Die DA is van plan om parlementêre vrae te rig aan Mthethwa om te bepaal hoe ver die projek gevorder het. Die DA wil ook weet of enige individu of maatskappy aangestel is om die werk uit te voer en wat die koste was; of ŉ diensverskaffer aangestel is om die reusagtige vlag te maak en teen watter koste; en wanneer die aanskaffingsproses sal begin as geen diensverskaffer tot dusver aangewys is nie. “Die DA hou vol dat die geld eerder gebruik kan word om sukkelende atlete en kunstenaars te help wat ná die Covid-19-afsonderingsperiode geen hulp van die departement ontvang het nie. Ons sal nie toelaat dat die ANC-regering ŉ ‘patriotiese retoriek’ gebruik om miljoene Suid-Afrikaners se aandag af te lei van die daaglikse probleme waardeur hulle in die gesig gestaar word nie, soos massiewe werkloosheid, ŉ sukkelende ekonomie, kinders wat nie genoeg kos kry nie, en ŉ toenemende getal Suid-Afrikaners wat onder die broodlyn val.”